CELEX: 22011X0819(01)
Language: sk
Date: 2011-08-18 00:00:00
Title: Memorandum o porozumení medzi Európskou komisiou a Svetovou organizáciou pre zdravie zvierat týkajúce sa ich všeobecných vzťahov

19.8.2011   
            
            
               SK
            
            
               Úradný vestník Európskej únie
            
            
               C 241/1
            
         Memorandum o porozumení medzi Európskou komisiou a Svetovou organizáciou pre zdravie zvierat týkajúce sa ich všeobecných vzťahov
   2011/C 241/01
   EURÓPSKA KOMISIA, ďalej len „Komisia“, a
   SVETOVÁ ORGANIZÁCIA PRE ZDRAVIE ZVIERAT,
   ďalej len „OIE“,
   ODHODLANÉ
   
               —
            
            
               ďalej rozvíjať svoju spoluprácu, ktorá bola formálne nadviazaná v rámci výmeny listov medzi Komisiou a OIE v roku 2004 a počas uplynulých rokov sa rozšírila,
            
         BERÚC DO ÚVAHY, že
   
               —
            
            
               Komisii bol udelený status pozorovateľa pri OIE,
            
         
               —
            
            
               v roku 2010 uzavreli Komisia a OIE rámcovú dohodu s cieľom prispôsobiť štandardnú dohodu o príspevku a zjednodušiť zmluvné rokovania o jednotlivých špecifických dohodách o príspevku,
            
         
               —
            
            
               Komisia a OIE majú v úmysle rozvíjať svoju spoluprácu a uznávajú najmä potrebu vymieňať si informácie formalizovanejšími postupmi, čo sa už uznalo v rámci výmeny listov v roku 2010,
            
         SA DOHODLI TAKTO:
   
               1.
            
            
               Komisia poskytne „kontaktné miesto“ na všetky technické alebo odborné záležitosti týkajúce sa OIE. Toto kontaktné miesto spravuje riaditeľ Komisie zodpovedný za zdravie zvierat a dobré životné podmienky zvierat.
            
         
               2.
            
            
               
                           a)
                        
                        
                           OIE súhlasí s tým, že sa v technických alebo odborných záležitostiach bude na Komisiu obracať prostredníctvom kontaktného miesta. OIE súhlasí najmä s tým, že bude kontaktnému miestu posielať informácie o programoch alebo správach týkajúcich sa schôdzí expertov všetkých druhov, dotazníky, oznámenia o konferenciách alebo pozvánky na ne. V prípade technických alebo odborných záležitostí alebo informácií, ktoré sa priamo týkajú iného personálu Komisie, OIE súhlasí s tým, že kontaktnému miestu pošle kópiu.
                        
                     
                           b)
                        
                        
                           Komisia súhlasí s tým, že sa bude na OIE obracať prostredníctvom svojho generálneho riaditeľa. Komisia súhlasí s posielaním informácií týkajúcich sa oznámení o technických alebo odborných konferenciách alebo pozvánok na ne generálnemu riaditeľovi OIE. V prípade informácií, ktoré sa priamo týkajú iného personálu OIE, Komisia súhlasí s posielaním kópie generálnemu riaditeľovi OIE. Komisia súhlasí s tým, že s technickými alebo odbornými záležitosťami týkajúcimi sa regiónu OIE Európa sa zaoberá subregionálna kancelária OIE v Bruseli.
                        
                     
         
               3.
            
            
               
                           a)
                        
                        
                           OIE súhlasí s tým, aby sa kontaktné miesto alebo jeho zástupca zúčastňovali na týchto ďalej uvedených akciách:
                           
                                       —
                                    
                                    
                                       na zasadnutiach, schôdzach a konferenciách OIE,
                                    
                                 
                                       —
                                    
                                    
                                       s najmenej dvomi zástupcami na poradnom výbore Svetového fondu pre zdravie zvierat a dobré životné podmienky zvierat OIE, ak sú splnené príslušné finančné podmienky,
                                    
                                 
                                       —
                                    
                                    
                                       s najmenej dvomi sprevádzajúcimi expertmi na celosvetovom riadiacom výbore globálneho rámca progresívnej kontroly cezhraničných nákaz zvierat (GF-TADs);
                                    
                                 
                     
                           b)
                        
                        
                           Komisia súhlasí s tým, aby sa generálny riaditeľ OIE alebo jeho zástupca zúčastňovali na poradnej skupine pre potravinový reťazec a zdravie zvierat a rastlín, najmä na poradnom výbore pre zdravie zvierat.
                        
                     
         
               4.
            
            
               
                           a)
                        
                        
                           Komisia súhlasí s podporou účasti svojich expertov na technických alebo odborných konferenciách a schôdzach OIE vrátane ich účasti ako súkromných expertov v ad hoc skupinách a pracovných skupinách;
                        
                     
                           b)
                        
                        
                           OIE súhlasí s podporou účasti svojich expertov na technických alebo odborných schôdzach, odbornej príprave alebo konferenciách, ktoré organizuje Komisia.
                        
                     
         
      V Bruseli (v dvoch vyhotoveniach) 18. augusta 2011
      
         
            Za Európsku komisiu
         
         John DALLI
         
            člen Komisie
         
      
      
         
            Za Svetovú organizáciu pre zdravie zvierat
         
         Bernard VALLAT
         
            generálny riaditeľ